CELEX: 32016D0712(01)
Language: hu
Date: 2016-07-06 00:00:00
Title: A Bizottság határozata (2016. július 6.) a Tengerügyi és Halászati Főigazgatóság integrált halászatiadat-kezelő szoftverének nyílt forráskódú licenceléséről

12.7.2016   
            
            
               HU
            
            
               Az Európai Unió Hivatalos Lapja
            
            
               C 252/9
            
         A BIZOTTSÁG HATÁROZATA
   (2016. július 6.)
   a Tengerügyi és Halászati Főigazgatóság integrált halászatiadat-kezelő szoftverének nyílt forráskódú licenceléséről
   (2016/C 252/03)
   AZ EURÓPAI BIZOTTSÁG,
   tekintettel az Európai Unióról szóló szerződésre, az Európai Atomenergia-közösséget létrehozó szerződésre és az Európai Unió működéséről szóló szerződésre,
   tekintettel a 2001. szeptember 19-i bizottsági határozatra (PV1536), amely a főigazgatókat és részlegvezetőket felhatalmazza, hogy döntsenek a felelősségi körükbe tartozó tevékenységekből vagy programokból eredő szellemi tulajdonjogok védelme iránti kérelmek benyújtásának szükségességéről, az ehhez kapcsolódó engedélyek megadásáról, a jogok megszerzéséről, átadásáról, a jogokról való lemondásról vagy azok feladásáról, valamint felhatalmazza a főigazgatókat mindezek igazgatási végrehajtására,
   mivel:
   
               (1)
            
            
               A Tengerügyi és Halászati Főigazgatóság (DG MARE) a kereskedelem eljárások egyszerűsítésével és az elektronikus üzletvitellel foglalkozó ENSZ-központ (UN/CEFACT) FLUX-szabványa alapján több olyan információs rendszert fejlesztett ki, amely a halászati tevékenységekre vonatkozó adatok elektronikus cseréjét lehetővé tévő integrált halászatiadat-kezelő (IFDM) szoftvercsomag része.
            
         
               (2)
            
            
               A jelenlegi IFDM-szoftvercsomag (a továbbiakban: szoftver) a következő információs rendszereket foglalja magában: FLUX közlekedési réteg a UN/CEFACT-szabvány szerinti elektronikus üzenetváltásokhoz, az uniós műholdas hajómegfigyelési rendszerhez (VMS) kapcsolódó, a hajók pozíciójának nyomon követésére szolgáló eszköz, amelyhez a DG MARE három modult fejlesztett ki (térbeli, jelentéstételi és USM), valamint a VMS ERS megjelenítő eszköz, amely az uniós VMS funkcionalitását úgy bővíti ki, hogy az elektronikus halászati naplók a UN/CEFACT-formátumban legyenek megjeleníthetők.
            
         
               (3)
            
            
               A szoftver nyílt forráskódú licencelése előmozdíthatja a halászati adatok cseréjének világszintű harmonizációját, valamint költségmegtakarítást tehet lehetővé. Ezért indokolt előírni, hogy a szoftvereszközöket rendelkezésre lehessen bocsátani a tagállamoknak, a harmadik országoknak, a regionális halászati monitoringszervezeteknek és az ENSZ Élelmezési és Mezőgazdasági Szervezetének.
            
         
               (4)
            
            
               A DG MARE mint a szoftver kifejlesztéséért és karbantartásáért felelős főigazgatóság és egyúttal a szellemi tulajdonjogok területén a határozatok igazgatási végrehajtásáért felelős szolgálat úgy véli, hogy a szoftver nyílt forráskódú licencelése helyénvaló és időszerű.
            
         
               (5)
            
            
               A szoftver használatának elterjesztése és népszerűsítése végett, valamint kizárólagos felhasználásának elkerülése érdekében a szoftver nyílt forráskódú licenc keretében kerül kiadásra,
            
         A KÖVETKEZŐKÉPPEN HATÁROZOTT:
   1. cikk
   A szoftver felhasználásának, reprodukciójának, fejlesztésének és további terjesztésének lehetővé tétele érdekében alkalmazhatók a nem kizárólagos nyílt forráskódú licencelési feltételek.
   2. cikk
   E határozat a szóban forgó szoftver minden jövőbeli kiadására és új verziójára alkalmazandó.
   
      Kelt Brüsszelben, 2016. július 6-án.
      
         
            a Bizottság részéről
         
         João AGUIAR MACHADO
         
            főigazgató